Senni: Kas te saate ikka aru, miks me palusime teil siia tulla?  Kaire: Saan küll, aga ma kinnitan teile veel kord, et meie Tuki ei pääse enam naabrite muru peale. Me panime ta kinni... aeda... ohh...vaene loom, aga enam ta ei pääse. Minu mees ehitas talle väikese privaatse aia. Te ei kujuta ette, kui halvasti see tema psüühikale mõjunud on. Ja mille pärast see kõik? Paar junni?  Senni: Käesoleva kohtumise teemaks ei ole paraku teie koera psüühika.  Kaire: Mis koera? Ma räägin oma mehest. Tema närvid on juba kohutavalt pingul. Me oleme alati naabritega hästi läbi saanud. Me pidasime koos laste sünnipäevi ja jõulude ajal... ohhh... ja nüüd need junnid...minu mees tõi alat...  Senni: Jätke palun oma junnid. Meil ei ole aega selliste triviaalsustega tegelemiseks. Me oleme ametiasutus.  Kaire: Teid ei huvitagi junnid? Väga huvitav...  Senni: Mis mõttes huvitav?  Kaire: Ei, ma lihtsalt... siis ma ei saa aru.  Senni: Meile tuli kaebus.  Kaire: No sellest ma ju räägingi. Selleks kaebuseks ei ole enam mitte mingisugust alust. Minu mees koristas kõik need junnid ära. Viimse kui ühe. Kui hiljem on neid sinna tekkinud, siis ei ole need enam meie junnid.  Senni: Issand jumal, proua, jätke palun juba ükskord oma junnid.  Kaire: Ma ju ütlesin, et need ei ole meie...  Senni: Aitab!! Ma palun teid. Meile laekus kaebus seoses teie ebaseadusliku ehitustegevusega.  Kaire: Kuidas palun?  Senni: Kallis proua, pole mõtet tagasi ajada. Meiega on ühendust võtnud väga usaldusväärne isik, kes väidab, et teie kõrvalhoone taha on kerkimas mingisugune objekt. Kas te soovite eitada, et tegelete praegu oma maal omavolilise ehitusega?  Kaire: No miks te kohe ei öelnud, et te sellest räägite. Ja mina mõtlesin juba, et Tuki... vabandust.  Senni: Kuidas te praegust olukorda kommenteerite?  Kaire: Olukord on praegu väga hea. Ma arvan, et suve lõpuks saan valmis.  Senni: Mul on tunne, et te ei ole mõistnud asja tõsidust? Ma saan aru, et te elate väga hinnatud ja lugupeetud elurajoonis, aga te ju ometi mõistate, et sellises kohas ei ole omavoliline ehitustegevus lubatud. Esmalt tuleb võtta ühendust muinsuskaitseametiga. Tuleb saada keskkonnateenistuselt vastav nõusolek. Detailplaneeringut on vaja ja ehitusluba. Issand jumal, selline tegevus tuleb ju ometi kooskõlastada kohaliku omavalitsusega. Ja ka siis peab veel tõsiselt kaaluma ehitise sobivust ümbritsevasse linnapilti.  Kaire: Oh... te teete minu kulul lihtsalt nalja. Teil on peaaegu sama hea huumorisoon kui minu mehel. Ega see ei olegi ju tegelikult mingisugune ehitis.  Senni: Mida te silmas peate? Te hetk tagasi alles kinnitasite, et planeerite lõpetada töö sellel suvel.  Kaire: No muidugi. Aga see ei ole nagu... päris ehitis. Selles mõttes et... see pole maja või midagi sellist.  Senni: Te siis ikkagi otsustate eitada? Ometi on teie hoovi kerkimas mingisugune objekt.  Kaire: No seda pole ma ju eitanudki.  Senni: Olgu, pange see palun kirja siia paberile. Tunnistate, et tegelete omavolilise ehitustegevusega.  Kaire: Ma ei saa aru, milleks see vajalik on.  Senni: Meie protseduuri reeglid nõuavad kõikide tõendite kirjalikku säilitamist. Audiitoritele peab jääma aktsepteeritav kontrolljälg.  Kaire: Misasi?  Senni: Palun kirjutage, millisel eesmärgil te kavatsesite nimetatud objekti kasutada ja miks te ei teavitanud selle loomisest asjakohaseid institutsioone.  Kaire: Mis eesmärgil? Ma ei kavatsenud seda üldse nagu otseselt... kasutada.  Senni: Te kavatsesite lisada meie linnapilti kasutamiskõlbmatu hoone?  Kaire: Ei, kuidas te aru ei saa, see ei ole üldse hoone.  Senni: Aga, kulla proua, mis asja teie siis oma hoovi üldse ehitate?  Kaire: Monumenti.  Senni: Monumenti? Mis mõttes monumenti? Taevas hoia, praeguses poliitilises situatsioonis? Ohh... ma oleks pidanud seda ette teadma... jälle monument. Ma olen sellest juba väsinud. Millele te siis ometi soovisite monumenti püstitada.  Kaire: Mitte millele vaid kellele.  Senni: Kellele siis?  Kaire: Oma mehele.  Senni: Oodake nüüd palun. Ma ei saa teist aru. Te plaanisite ehitada oma hoovi iseenda mehele monumendi?  Kaire: Jah.  Senni: Issand jumal, aga miks te midagi sellist teete?  Kaire: Mul on hea mees. Ta on mulle väga tähtis. Ja tähtsatele asjadele või siis isikutele püstitatakse ju ikka monumente.  Senni: Proua... te olete hulluks läinud.  Kaire: Oh, mis te nüüd. Vastupidi. Minu mees arvab ka, et on tore, kui ma oma elus prioriteedid ära suudan järjestada.  Senni: Siis on teie mees hulluks läinud. Ta teab teie plaani ja kiidab selle heaks?  Kaire: No loomulikult. Ta toob mulle ju materjali ka. Kuidas mina, naisterahvas siis nii palju telliseid jaksaks kohale tuua. Ja kogu see tsement ja segu. See pole ju nii lihtne. Tema ikka aitab. Tema toob tellised ja mina ehitan.  Senni: Pange see palun kirja. Teie mees on asjast teadlik ja osaleb illegaalses ehitustegevuses.  Kaire: Te väljendate end kuidagi nii pahasel toonil. Ei maksa. Sellest tuleb tõesti ilus asi.  Senni: Ilus? Kas teil on projekt juba olemas? Ettekujutus, milline see... objekt... olema hakkab?  Kaire: Aga muidugi.  Senni: Palun... palun joonistage vaba käega see sinnasamma oma tunnistuse alla paberile.  Kaire: Pole probleemi.... palun.  Senni: Appi... proua. Mida te endale lubate? Te tulete ametiasutust mõnitama? Selline labasus? Meie linnapildis. Te olete tõesti hulluks läinud.  Kaire: Millest te räägite. See on ju ilus. Mis muu siis sobiks ometi ühte meest sümboliseerima. Mingisugune abstraktne semiootika ei ole minu maitse. Mulle meeldib konkreetne ja selge kunst.  Senni: Ja see... see kohutav... asi... see on teie meelest kunst? Kui suure... selle... asja... te planeerisite oma hoovi ehitada.  Kaire: No ma arvan, et oma 20 meetrit tuleb esialgsete plaanide kohaselt.  Senni: Mul ei ole lihtsalt sõnu. Ma saan aru, et see sõdur oli võib-olla kunst. Või ristiga sammas või vabaduse kell. Aga see labasus. Tule jumal appi...  Kaire: See ei ole labasus. See on ilus asi. Konkreetne. Mitte nagu see teie nimetatud vabaduse kell. No kuulge, mõelge nüüd ise. See on ju absurdsuse tipp. Miks kell? Kell loeb aega. Olgu. Aga mis aega? Aega vabaduse lõpuni? Või on see monument vabana veedetud ajale? Mis on ajal vabadusega pistmist? Täiesti idiootne konseptsioon. Kella tähendus on semiootiliselt ju hoopis midagi muud. Kirikutel on suured kellad, et surelikele kaduvikku meenutada. Meile antud aega hinnata. Vabaduse semiootiline ideaal on vastupidi just midagi lõpmatut ja ajatut. Ideaal on, et vabadus kestaks igavesti. Nende kahe asja sümbioos on minu meelest semiootiliselt sama vastandlik nagu ristata... ma ei tea... Kirde-Eesti ja... eee... eelmise nädala teisipäev.  Senni: Ma ei saa mitte midagi aru.  Kaire: No vabadus ja aeg on täiesti erinevates kategooriates asjad, mille koosmõju pigem lagundab kumbagi ideed, mitte ei täienda. Sümbioos on ainult siis sümbioos, kui tekib kahepoolne kasulikkus. See ei ole minu idee vaid põhikooli bioloogia. Aga vabaduse ja kella sümbioos seisab ju täiesti varesejalgadel. Mis tähendus sellel ausambal on? Tähendus on mingi populistlik otsus mingi ajutise juhtorgani poolt. Otsuse ajutisust võiks see kell sümboliseerida küll, aga mis moodi see vabadus siis sinna puutub? Mis sellega on? Vabaduse kell on absurdne. See on tehtud pinnapealselt ja läbimõtlematult. Kõik, kes väidavad vastupidist, on kas kavalpead, kasusaajad või lollakad. Või kuuluvad mitmesse kategooriasse korraga. Vabaduse kella ainus loogika oli see kuupäev, mis seal kella peal on. Selle monumendi idee on kerglane.  Senni: See tähendab... oodake... ma ei saa aru. Kas te võiks selle kirja panna sinna... meie protseduur näeb ette... või... oodake, las ta jääb praegu. See teie asi... see... teie mehe asi. Te tahate püstitada monumenti meessoole?  Kaire: No loomulikult võib selle laiendada minu mehelt ka teistele. Tähtis on, et monument oleks selge tähendusega ja konkreetne.  Senni: Ma räägin teiega nüüd protokolli väliselt. Nagu naine naisega. Ma ei saa teist aru. Miks on vaja püstitada ausammast meestele? Meestele, kes kodus peksavad oma naist ja koeri? Kes purjus peaga rooli ronivad? Kes kommenteerivad ülekaalulisi naisi, endal õllekõht põlvini rippumas? Kelle ainuke raamat, mille nad elus on läbi lehitsenud, on infoatlas. Olgu, mõni tegijam on Egiptuse reisil ka Coelho "Alkeemiku" läbi sirvinud. Kes on küla peal neli last teinud ja alimente ei maksa, sest saavad "miinumumpalka"? Kes surevad 45-aastaselt õnnetusjuhtumi tagajärjel, sest kukuvad purjus peaga kala püüdes üle paadi ääre? Ma ei saa teist aru.  Kaire: Jah, te ei saa tõepoolest must aru. Vaadake, minuga on selline lugu, et mul on hea mees. Ta mängib peale tööd lastega. Ta viib meid laupäeva õhtuti välja sööma. Ta käib minu emaga hambaarstil. Ta aitab kodus ja ei räägi ainult jalgpallist. Ta ei vingu ega püüa domineerida. Ta käib koeraga väljas ja isegi koristab pärast junnid ära. Vabandust nende junnide pärast. Ta toetab ja armastab mind. Ja mis kõige tähtsam, ta teeb kodus alati kõik remonditööd ise. Tal on kuldsed käed. Saate aru? Ta on hea mees ja ma tahan talle monumenti püstitada. Just sellist.  Senni: Teate, proua, ma olen siin teid juba üsna pikalt kuulanud ja... palun ärge pahandage... jälle täiesti protokolliväliselt... aga mulle tundub, et te olete napakas. Haritud ja võib-olla ka loominguline, aga täiesti napakas. Oehhh... palun tehke avaldus linna planeerimisosakonda. Ma ei oska öelda, mida nad teile seal vastavad. Ma olen oma töös näinud igasuguste ideedega inimesi, aga kruvikeeraja kujulist ausammast tahetakse püstitada minu andmetel küll täiesti esimest korda.    *****    Toimetus tänab Martinit, Sassi ja Villu Tammet. Kõik peaks ise aru saama, miks.  Kuigi vähemalt viimane neist kindlasti vast ei satugi siia oma tänu kätte saama:)    *****    saundträkk kaa SIIT.